Trine Mach (SF), 2014-01-23:
Tak for det, og tak til udenrigsministeren for en glimrende redegørelse.
Den understreger jo på ligeså ganske glimrende vis, hvad aktivistisk udenrigspolitik kan betyde, når det er gennemtænkt, nemlig et arbejde for menneskerettigheder, retsstatsprincipper og demokrati i vores eget nabolag og en aktiv indsats for at gennemføre de helt nødvendige reformer af de ligeså nødvendige internationale institutioner, som Danmark er medlem af.
Redegørelsen viser jo tydeligt, at Danmarks indsats nytter.
Vi spiller en vigtig rolle i den reformproces i Europarådet, som blandt en hel del andet har skabt en effektivisering af Menneskerettighedsdomstolens samarbejde.
Sammen med Polen har Danmark taget initiativ til, at sekretariatet kan få etableret en ordentlig evalueringskultur og i øvrigt etableret en bedre fordeling af ressourcerne.
Det er jo hele forudsætningen for, at Europarådet kan udfylde og opfylde sin vigtige rolle i Europa til gavn for alle vores medmennesker.
Eksemplerne er mange, og mine gode kollegaer har været inde på en række af dem.
Et af de rettighedsområder, som i disse områder er under ganske alvorligt pres ikke bare i Europa, men globalt, er LGBT-rettighederne.
De bliver ofte omtalt mediemæssigt ikke bare, når det er i Afrika eller den arabiske verden, men altså også, når det er her hos os selv i vores eget nabolag i Europa.
Her bliver mennesker med en anden seksualitet end flertallets også udsat for menneskerettighedskrænkelser, diskrimination og alvorlige overgreb.
Og der viser Europarådet jo virkelig, hvad det er, man kan, når man har fælles institutioner til at overvåge og bistå lande med at gennemgå deres lovgivning på bestemte områder.
Derfor synes jeg også, det er et meget stort fremskridt, at Den Europæiske Kommission mod Racisme og Intolerance har fået udvidet sit mandat til også at omfatte LGBT-rettighederne.
Og igen er det glædeligt, at det var på dansk foranledning, at man fik undersøgt, om det var muligt rent juridisk at inkludere det i mandatet, og det viser sig, at det var det.
Men det er ikke kun i resten af Europa, at rådets arbejde er vigtigt.
Også i Danmark er det faktisk givtigt at få besøg af og have et Europaråd, der holder øje med, hvad det er, der foregår.
Efter et besøg i Danmark i efteråret 2013 blev der udtrykt bekymring over brugen af tvang i psykiatrien.
Det er en bekymring, som regeringen og SF deler, og regeringen har faktisk med SF's sundhedsminister i spidsen sat fokus på netop at nedbringe mængden af tvang inden for psykiatrien.
Og jeg mener i modsætning til hr. Martin Henriksen, at det faktisk styrker Europarådets legitimitet, at det ikke holder sig tilbage fra at påtale problematiske forhold i det, hr. Martin Henriksen kalder velfungerende stater.
For mig er det topmålet af danskhed, at man kæmper for de kerneværdier, som Europarådets arbejde er funderet i her og i resten af Europa.
Afslutningsvis vil jeg derfor sige, at et fortsat stærkt dansk engagement er meget vigtigt og meget rigtigt.
Det er vigtigt, fordi lande med problemer med at overholde bl.a. menneskerettighederne ellers ville få skubbet det gode arbejde godt af banen, hvis ikke der var nogle i resten af det europæiske fællesskab, som hjalp med at sætte fokus på det.